Sok szeretettel köszöntöm kedves mindnyájukat, kiállítókat, rokonokat, barátokat.

A szervezők nevében köszönöm, hogy jelenlétükkel megtisztelik a Szentesi Aktfotó Biennálé kiállítását. Igazi ünnep ez a mai nap, az emberi test fotográfiai ábrázolásának ünnepe, az igényes, izléses, esztétikus aktfotográfia napja. Teste mindannyiunknak van, egyszerre vagyunk benne a sajátunkban, és egyszerre kint mindenki más testéből. Furcsa, semmi máshoz nem hasonló helyzet, kétségtelen. Ez minden bizonnyal hozzájárul ahhoz, hogy az akt, mint téma a ősidőktől foglalkoztatja az ábrázoló művészetek minden ágát. Már a legrégebbi fennmaradt műalkotásokon is megjelenik a ruhátlan emberi. Gondoljunk csak a kb. 25000 éves Willendorfi Vénuszra vagy a sokkal későbbi görög sportoló szobrokra. A fotográfia 19. századi felfedezésével minden korábbi ábrázolás módnál pontosabb, precízebb, naturálisabb megjelenítés vált elérhetővé. Eleinte természetesen a festészeti hagyományokra épülő képi világ volt a jellemző, majd ezt fokozatosan fölváltották fotográfia saját ábrázolásmódjai. A dokumentarizmustól kezdve a piktorializmuson át, az avatgarde, a pure, azaz tiszta, később pedig megrendezett fotográfia is ábrázol ruhátlan emberi testet. Ezen sokféleség jelen kiállításon is tetten érhető. Látható, hogy az alkotók kreativitásának nincs határa. Itt is láthatunk tiszta fotó-szerű műveket, képzőművészeti fotográfiákat és elvont, narratív alkotásokat is. Van, aki az emberi test szépségéről mesél, más szinte nonfiguratív kompozíciót hoz létre, és olyan is van, aki kontextusba helyezi modelljét, és így mesél el egy történetet. A zsűrizés során örömmel tapasztaltuk, a beküldött képek általánosan magas színvonalát. A 60 szerző 360 beküldött alkotása közül 90 művet volt lehetőségünk jelen kiállításon bemutatni és a katalógusban megjelentetni. Őszintén mondom, hogy nem volt könnyű dolgunk. Az anonim képbírálat során törekedtünk rá, hogy minden izgalmas anyag szerepeljen a kiállításon, így helyhiány miatt előfordul, hogy a legtöbbektől, még a díjazott alkotóktól sem tudjuk a teljes beadott kollekciót bemutatni, de ezekben az esetekben természetesen igyekeztünk a legjobb képeket kiemelni. A végeredmény - véleményem szerint - önmagáért beszél, nézzenek körül, nézegessék a képeket, és ünnepeljenek együtt az alkotókkal, a művekkel és a modellekkel. Végül, de nem utolsó sorban szándékosan hozom szóba a modelleket. Minden fotó ugyanis, mely embert ábrázol, úgy hogy a kép alanya tisztában volt vele, hogy lefényképezik, egyfajta koprodukció. Az igazán ügyes fotós bevonja az alkotói folyamatba modelljét, egyenrangú partnerként kezeli őt, közösen alkot vele. Különösen fontos ez, ha a modell ruhátlan. A meztelenség egy teljesen természetes állapot, de civilizált világunkban paradox módon különlegesebb helyzet, mint ruhában lenni. Manapság a ruhátlanságot leginkább az intimitással, az erotikával azonosítja a társadalom. Ezért is fontos hogy ilyen kreatív, alkotó elmék, mint Önök bemutassák és ünnepeljék az emberi test különleges szépségét. Egy 2025-ös kiállítás megnyitóján nem mehetünk el szó nélkül a mesterséges intelligencia robbanásszerűen felbukkant jelenségétől. Nem akarok belemenni a részletekbe, nem is értek hozzá, de az kétségtelen, hogy nagyon sok mindenre alkalmas, akár alkotásokat is készítethetünk vele. Még akár “aktfotókat” is. Olyanokat is, melyek megtévesztésig realisztikusnak tűnnek. Mindezzel együtt én úgy gondolom, hogy egy igazi embert igazi fényképezőgéppel lefényképezni már csak magából a helyzetből adódóan is egy teljesen más, sokkal izgalmasabb dolog, pláne ha netán ez a fényképezőgép analóg módon filmre fényképez. Ennek illuszrálására a megnyitó után egy körülbelül 20 perces vetítéses előadásban bemutatom az érdeklődőknek néhány nemzetközi kortárs alkotó munkáját, igazi fotóművészek igazi műveit. Sok szeretettel várok mindenkit. Addig viszont őszinte örömmel ajánlom a kiállítás megtekintését, és megünneplését. Ennek első felvonása a díjak átadása…

Az előadáson bemutatott fotósok:

Kertész, Mapplethorpe, Newton, Saudek, Araki, Ralph Gibson, Albert Watson, Herb Ritts, Bitesnich, Paolo Roversi